**Право на безплатно и денонощно паркиране върху специално определено исигнализирано за тази цел място на ППС, превозващо лице с увреждания до сградата по настоящ адрес на правоимащия се предоставя съгласно изискванията на чл. 90 от Наредба за организация на движението на територията на Столична община.**

**1. Компетентен орган**

Компетентен орган е Кметът на Столична община

**2. Заявител**

Заявител на услугата е физическо лице, което отговаря на следните критерии и условия:

1. В следствие на увреждане не може да се придвижва без използването на инвалидна количка, ортопедични апарати, извършено протезиране на горни/долни крайници, не е в състояние да заема изправено положение на тялото без използването на посочените медицински изделия и има трайно оформен функционален дефицит на стоежа, придвижването или издръжливостта.

2. Има настоящ адрес на територията на Столична община.

3. ППС, превозващо лицето, следва да отговаря на следните условия: да е собственост на правоимащия или на съпруга му, или да е съсобственост на правоимащия и съпруга му, или да е предоставено на правоимащия и/или съпруга му по силата на договор за лизинг, или да е собственост или предоставено по силата на договор за лизинг на родител на правоимащото лице, настойник, попечител, от син/дъщеря на правоимащия, чийто настоящ адрес е в същото жилище.

4. Не притежава собствен гараж, паркомясто или право на ползване на място за паркиране в и до сградата по настоящия си адрес.

**3. Необходими документи**

1. заявление по образец, утвърден от кмета на Столична община;

2. експертно решение на ТЕЛК/НЕЛК - *копие и оригинал (за сверяване)*;

3. свидетелство за регистрация на автомобила - *копие и оригинал (за сверяване)* и договор за лизинг *(ако е приложимо – копие и оригинал за сверяване)*;

4. декларация по образец, утвърдена от кмета на Столична община;

5. документ за настойничество или попечителство *(ако е приложимо и в случай, че не е издаден от Столична община – копие и оригинал за сверяване)*;

6.нотариално заверено пълномощно, когато заявлението сe подава от пълномощник *(ако е приложимо – оригинал за сверяване)*.

**4. Място на заявяване на услугата**

Дирекция „Интеграция на хора с увреждания, програми и проекти” чрез Бюрата за социални услуги по местоживеене

Адрес: гр. София, бул. „Княгиня Мария Луиза” № 88, ет. 5

**5. Вътрешен ход на процедурата**

Комисия, назначена със Заповед на Кмета на Столична община, разглежда подадените заявления и приложените към тях необходими документи.

След получаване становището на комисията със Заповед на Кмета на Столична община се предоставя или отказва ползването на безплатно и денонощно паркиране върху специално определено и сигнализирано за тази цел място на ППС, превозващо лице с увреждания до сградата по настоящ адрес на правоимащите.

Заповедта се изпраща служебно на дирекция „Управление и анализ на трафика” и на Центъра за градска мобилност за поставяне на пътния знак, обозначаващ мястото за безплатно и денонощно паркиране.

Отговорен изпълнител, относно поставянето на съответния пътен знак, обозначаващ мястото за паркиране е Центъра за градска мобилност.

**6. Такси, срокове, валидност**

Такса: безплатна /няма/

Срок за издаване на Заповедта: до 1 месец от започване на производството

Валидност: услугата се предоставя със заповед на кмета на Столична община за срок до три години.